Waar's ons veilige, liefdevolle lewe? | Netwerk24
Waar's ons veilige, liefdevolle lewe?
Deur Antoinette Schoeman, Welkom 18 Oktober 2020 00:04
Antoinette Schoeman, Welkom, skryf:
God waarborg ons nie 'n lewe sonder moeilikheid, dood en rampe nie, maar hy belowe ons wel dat Hy ons sal bewaar deur die storms van ons lewe.
Die nuus oor die afgryslike moord op die jong plaasvoorman van die Oos-Vrystaat, Brendin Horner, is skokkend.
Wanneer gaan pres. Cyril Ramaphosa en die regering nou daadwerklike stappe doen om ons boere en plaaswerkers te beskerm met dieselfde ywer as wat daar op geweld teen vroue en kinders en Covid-19 gefokus word?
Die jong Brendin is weggeskeur van sy familie en vriende, en dit op 'n uiterse barbaarse en wrede wyse.
Ramaphosa en die polisieminister, Bheki Cele, behoort eintlik by die Senekalhof te gewees het toe die twee vermeende moordenaars verskyn het. Ek eer elke boer, elke burger wat van baie ver gekom het om die familie en selfs van die boere te ondersteun.
Hoe kan mens 'n jong man vermoor wat geen slegte dade aan ander gedoen het nie? 'n Jong man wat soveel drome gehad het en wat alles ingesit het om van sy boerdery 'n sukses te maak?
Wie is verantwoordelik vir al die plaasmoorde? Hoe vermoor jy iemand, steel niks, en stap weg of niks gebeur het nie?
Wat is die probleem? Hoekom word plaasmoorde steeds nie as eerste prioriteit beskou nie? Meneer die president, jy en jou polisiehoof is die mense wat vir ons 'n veilige, liefdevolle en gemaklike lewe moet bied. Ons kan nie langer in vrees leef en wonder wat gaan oor die volgende minuut gebeur nie.